Ma, pa sterf toe vragmotor hulle trefFoto: Rusa/Facebook ŉ Onbekende man wat Dinsdagoggend deur ŉ vragmotor getref is, het in die Osindisweni-hospitaal aan sy beserings beswyk. Die liggaam van ŉ vrou, vermoedelik sy lewensmaat, is langs ŉ versperring op die R102 tussen Verulam en Ottawa gevind. Reaction Unit South Africa het die vragmotor sowat 1,5 km van die toneel gevind. Die bestuurder en assistent het aan beamptes gesê hulle is deur ŉ ander vragmotor uit die stadige laan gedwing. Hulle was nie bewus daarvan dat hulle twee voetgangers getref het nie. Die vervoermaatskappy is gebaseer in kwaDukuza. Volgens ooggetuies het die paartjie saam met twee minderjarige kinders langs die pad gestap. Beamptes het tevergeefs na die twee kinders en die gesin se huis gesoek.